রাজ্যের ১ লাখ ৬৯ হাজার শিক্ষক শিক্ষিকার প্রশিক্ষণ নেই। অন্তত এতজন শিক্ষক কেন্দ্রীয় সরকারের বিশেষ প্রশিক্ষণের জন্য আবেদন করেছেন পশ্চিমবঙ্গ থেকে। 
অপ্রশিক্ষিত শিক্ষকদের সংখ্যায় সারা ভারতে পশ্চিমবঙ্গের স্থান চতুর্থ। 
কয়েক মাস আগেই কেন্দ্রীয় মানবসম্পদ উন্নয়ন মন্ত্রক জানিয়ে দিয়েছে সরকারি বা বেসরকারি স্কুলের সব শিক্ষককেই প্রশিক্ষিত হতে হবে। 
যাঁদের প্রশিক্ষণ নেই তাঁদের ২০১৯ সালের মার্চ মাসের মধ্যে এককালীন প্রশিক্ষণ নিয়ে নিতে হবে। সেই মতো ডিপ্লোমা ইন এলিমেন্টারি এডুকেশন বা ডিইএড নামে একটি কোর্সের ব্যবস্থা করা হয়েছে।

এই বিষয়ে অন্যান্য খবর

শিক্ষাব্যবস্থার মান বাড়াতে বিশেষ ভাবনা রাজ্য সরকারের, কী জানালেন শিক্ষামন্ত্রী
দিল্লি বোর্ডের ইংরেজি মাধ্যম স্কুলগুলি কথা শোনে না রাজ্যের, তাই অন্য ভাবনা শিক্ষামন্ত্রীর


সেই কোর্সের জন্যই সারা দেশ থেকে ১৫ লাখ আবেদন পত্র জমা পড়েছে। তার মধ্যে ১০ লাখই বেসরকারি স্কুলের শিক্ষক। পশ্চিমবঙ্গ থেকে আবেদনের সংখ্যা ১.৬৯ লাখ। 
পুজোর পরেই এই কোর্স শুরু করার কথা মানবসম্পদ উন্নয়ন মন্ত্রকের। 
কিন্তু রাজ্য একটি নতুন আপত্তি তুলতে চলেছে এই কোর্স নিয়ে। রাজ্যে এত অপ্রশিক্ষিত শিক্ষক কেন রয়েছে তার ব্যাখ্যা দেওয়া হয়েছে শিক্ষা দফতর থেকে। রাজ্যের বক্তব্য, এঁদের মধ্যে বেশির ভাগই বামফ্রন্ট সরকারের আমলে নিযুক্ত হয়েছিলেন। তাই অনেক অপ্রশিক্ষিত শিক্ষক রয়ে গিয়েছেন এই রাজ্যে।
এছাড়াও যে সব শিক্ষক আগামী বছর দু’য়েকের মধ্যে অবসর নেবেন, তাঁদের যেন এই প্রশিক্ষণের আওতায় না নিয়ে আসা হয়, তার জন্য আবেদন জানানোর সিদ্ধান্ত নিয়েছে রাজ্য।